Etelä-Pohjanmaan käräjäoikeus on vanginnut epäillyistä kaksi viime viikolla.

Poliisi tutkii Seinäjoella tapahtunutta epäiltyä raiskausta. Kuvituskuva.

Pohjanmaan poliisi tutkii epäiltyä raiskausta, joka on tapahtunut Seinäjoella 20.-21. heinäkuuta.

Etelä-Pohjanmaan käräjäoikeus on viime viikolla vanginnut kaksi miestä todennäköisin syin epäiltyinä raiskauksesta.

Epäillyt ovat syntyneet vuosina 1999 ja 1998.

Kolmannen, vuonna 1986 syntyneen epäillyn vangitsemisoikeudenkäynti oli maanantaina kello 15 vielä kesken.

Tutkinnanjohtaja, rikoskomisario Juha Järvelin kertoo, että epäillyn raiskauksen uhri on täysi-ikäinen nainen. Järvelin sanoo, että vaikka epäiltyjä on monta, hän ei välttämättä käyttäisi teosta sanaa joukkoraiskaus.

Järvelinin mukaan asiasta ei voi tässä vaiheessa tutkintaa kertoa enempää. Hän kuitenkin sanoo, että liikkeellä olleet huhut siitä, että uhri olisi huumattu, eivät pidä paikkansa.

Jenni Kreivi Rikosuhripäivystyksestä kertoo, miten läheinen voi auttaa henkilöä, joka on joutunut seksuaalisen väkivallan uhriksi.